《送不伐赴天府仪曹》
宋代·释德洪

长沙解岭海，浩壤冠南楚。岂止风物繁，山水亦清富。

然以余观风，两者未足数。虽曰大藩地，要以多贤故。

元侯汝颍奇，家世工酌古。朅来簿书中，见此廊庙具。

三年令小邑，野鹤剪翎羽。侧脑望云汉，奋跃思远举。

忽闻除书至，当得赞天府。婢仆想京华，一室哗儿女。

便觉驼铎声，吹帽黄尘路。举首望绛阙，金碧碍云雨。

富贵来自天，车马气成雾。遥知念旧游，笑与同僚语。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。